钦定古今图书集成/明伦汇编/家范典/第061卷 > 春秋四传 > 《宋辰来奔》
## 钦定古今图书集成/明伦汇编/家范典/第061卷 > 春秋四传 > 《宋辰来奔》

《春秋》定公十有四年“秋，宋公之弟辰自萧来奔。”

〈大全〉高氏曰：“宋公不能容一弟，既使为奔亡之臣，又使为叛逆之臣。奔而入叛，叛而复奔，三书宋公之弟，皆以罪宋公也。”王氏曰：“郑庄公之弟段出奔共，则书郑伯克段而不言弟，所以责郑庄志杀其弟，无亲亲之恩也。宋辰出奔屡书弟者，又以责宋景之宠，嬖臣而弃兄弟之义也。其不曰宋公逐辰者，辰势穷力屈，而卒于奔亡，非宋公之能逐之也。